CELEX: 52019PC0543
Language: mt
Date: 2019-06-05 00:00:00
Title: Rakkomandazzjoni għal DEĊIŻJONI TAL-KUNSILL li tabroga d-Deċiżjoni 2009/417/KE dwar l-eżistenza ta’ defiċit eċċessiv fi Spanja

IL-KUMMISSJONI EWROPEA
            Brussell, 5.6.2019
            COM(2019) 543 final
            Rakkomandazzjoni għal
            DEĊIŻJONI TAL-KUNSILL
            li tabroga d-Deċiżjoni 2009/417/KE dwar l-eżistenza ta’ defiċit eċċessiv fi Spanja
            
               
         
         
            
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tabroga d-Deċiżjoni 2009/417/KE dwar l-eżistenza ta’ defiċit eċċessiv fi Spanja
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 126(12) tiegħu,
            
            
               Wara li kkunsidra r-rakkomandazzjoni mill-Kummissjoni,
            
            
               Billi:
            
            
               (1)Fis-27 ta’ April 2009, wara rakkomandazzjoni mill-Kummissjoni, il-Kunsill iddeċieda, bid-Deċiżjoni 2009/417/KE
                  1
               , skont l-Artikolu 126(6) tat-Trattat, li kien jeżisti defiċit eċċessiv fi Spanja. Il-Kunsill innota li d-defiċit tal-amministrazzjoni pubblika nnotifikat għall-2008 kien ta’ 3,4 % tal-PDG, u għalhekk iktar mill-valur referenzjarju fit-Trattat ta’ 3 % tal-PDG. Id-dejn ġenerali gross tal-gvern kien ippjanat għal 39,5 % tal-PDG fl-2008.
            
            
               (2)Dakinhar stess, skont l-Artikolu 126(7) tat-Trattat u l-Artikolu 3(4) tar-Regolament (KE) Nru 1467/97
                  2
               , il-Kunsill, fuq il-bażi ta’ rakkomandazzjoni mill-Kummissjoni, bagħat rakkomandazzjoni lil Spanja bil-għan li s-sitwazzjoni tad-defiċit eċċessiv tinġieb fi tmiemha sa mhux aktar tard mill-2012
                  3
               . 
            
            
               (3)Minn hawn ’il quddiem, il-Kunsill indirizza tliet rakkomandazzjonijiet ġodda lil Spanja (fit-2 ta’ Diċembru 2009, fl-10 ta’ Lulju 2012 u fil-21 ta’ Ġunju 2013) fuq il-bażi tal-Artikolu 126(7) tat-Trattat, li estendew l-iskadenza għall-korrezzjoni tad-defiċit eċċessiv sal-2013, l-2014 u l-2016 rispettivament. F’kull waħda mit-tliet rakkomandazzjonijiet, il-Kunsill ikkunsidra li Spanja kienet ħadet azzjoni effettiva, iżda li kienu seħħew avvenimenti ekonomiċi avversi mhux mistennija b’konsegwenzi sfavorevoli kbar għall-finanzi tal-gvern. 
            
            
               (4)Fit-12 ta’ Lulju 2016, il-Kunsill skont l-Artikolu 126(8) tat-Trattat stabbilixxa li ma ttieħdet ebda azzjoni effettiva minn Spanja b’reazzjoni għar-rakkomandazzjoni tal-Kunsill tal-21 ta’ Ġunju 2013. Fit-8 ta’ Awwissu 2016, fuq il-bażi tal-Artikolu 126(9) tat-Trattat, il-Kunsill ta avviż lil Spanja biex tieħu miżuri għat-tnaqqis tad-defiċit, liema miżuri huma meqjusa neċessarji sabiex tiġi rimedjata s-sitwazzjoni ta’ defiċit eċċessiv, u b’hekk tiġi stabbilita skadenza ġdida għall-korrezzjoni sal-2018. Il-Kunsill stabbilixxa wkoll l-iskadenza tal-15 ta’ Ottubru 2016 għal azzjoni effettiva li għandha tittieħed u għall-preżentazzjoni ta’ rapport lill-Kunsill u lill-Kummissjoni dwar l-azzjoni meħuda b’reazzjoni għall-avviż tal-Kunsill. 
            
            
               (5)Fis-16 ta’ Novembru 2016, il-Kummissjoni kkonkludiet li Spanja kienet ħadet azzjoni effettiva f’konformità mad-Deċiżjoni tal-Kunsill tat-8 ta’ Awwissu 2016 skont l-Artikolu 126(9) tat-Trattat. 
            
            
               (6)Skont l-Artikolu 4 tal-Protokoll dwar il-proċedura ta’ defiċit eċċessiv anness mat-Trattati, il-Kummissjoni tipprovdi d-data għall-implimentazzjoni tal-proċedura. Bħala parti mill-applikazzjoni ta’ dan il-Protokoll, l-Istati Membri jridu jinnotifikaw id-data dwar id-defiċit u d-dejn tal-gvern kif ukoll varjabbli assoċjati oħra darbtejn fis-sena, jiġifieri qabel l-1 ta’ April u qabel l-1 ta’ Ottubru, skont l-Artikolu 3 tar-Regolament tal-Kunsill (KE) Nru 479/2009
                  4
               . 
            
            
               (7)Il-Kunsill jieħu deċiżjoni biex jabroga deċiżjoni dwar l-eżistenza ta’ defiċit eċċessiv fuq il-bażi ta’ data notifikata. Barra minn hekk, jenħtieġ li deċiżjoni dwar l-eżistenza ta’ defiċit eċċessiv tiġi abrogata biss jekk il-previżjoni tal-Kummissjoni tindika li d-defiċit ma jkunx se jaqbeż il-valur referenzjarju fit-Trattat ta’ 3 % tal-PDG tul il-perjodu ta’ previżjoni
                  5
               .
            
            
               (8)Fuq il-bażi tad-data pprovduta mill-Kummissjoni (Eurostat) skont l-Artikolu 14 tar-Regolament (KE) Nru 479/2009, wara n-notifika ta’ April 2019 minn Spanja, il-Programm ta’ Stabbiltà tal-2019 u l-previżjoni tar-rebbiegħa 2019 tal-Kummissjoni, jistgħu jittieħdu dawn il-konklużjonijiet li ġejjin:
            
            
               –Wara li laħaq it-3,1 % tal-PDG fl-2017, id-defiċit tal-gvern ġenerali tnaqqas għal 2,5 % tal-PDG fl-2018. Meta mqabbel mal-previżjonijiet fl-Abbozz ta’ Pjan Baġitarju tal-2019 li ġie ppreżentat f’Ottubru 2018, id-defiċit tal-2018 kien ta’ 0,2 punt perċentwali aktar baxx, bis-saħħa tal-fatt li l-proporzjon ta’ dħul għall-PDG ta’ 0,3 punti perċentwali ogħla kien biss parzjalment ikkumpensat minn proporzjon ta’ nefqa ogħla ta’ 0,1 punt perċentwali. Fuq in-naħa tad-dħul, kemm id-dħul mit-taxxa tal-kumpaniji kif ukoll dħul ieħor irriżulta li kien ogħla, filwaqt li fuq in-naħa tal-infiq, il-kumpens tal-impjegati kien kemxejn ogħla. 
            
            
               –Il-Programm ta’ Stabbiltà għall-perjodu 2019-2022, ippreżentat mill-Gvern Spanjol fit-30 ta’ April 2019, jippjana li d-defiċit tal-gvern ġenerali jinżel għal 2,0 % tal-PDG fl-2019 u jaqa’ għal 1,1 % tal-PDG fl-2020. Il-previżjoni tal-Kummissjoni għar-rebbiegħa tal-2019 tipproġetta defiċit ta’ 2,3 % tal-PDG fl-2019 u 2,0 % tal-PDG fl-2020, biex b’hekk tibqa’ taħt il-valur referenzjarju fit-Trattat ta’ 3 % tal-PDG matul il-perjodu ta’ previżjoni. 
            
         
         
            
               –Il-bilanċ strutturali, li huwa l-bilanċ tal-amministrazzjoni pubblika aġġustat għaċ-ċiklu ekonomiku u nett minn miżuri ta’ darba u miżuri temporanji oħra, baqa’ l-istess bejn l-2017 u l-2018. It-titjib akkumulat fil-bilanċ strutturali mill-2016 ’l hawn kien jammonta għal 0,4 % tal-PDG. 
            
            
               –Id-dejn gross tal-gvern għall-PDG naqas għal 97,1 % fl-2018, minn 98,1 % fl-2017, l-aktar minħabba li l-impatt ta’ tnaqqis tad-dejn fuq it-tkabbir reali u l-inflazzjoni aktar milli kien ta’ tpaċija għall-impatt oppost tan-nefqa fuq l-imgħax, filwaqt li l-bilanċ primarju huwa qrib iż-żero. Il-previżjoni tar-rebbiegħa tal-2019 tal-Kummissjoni tipproġetta li l-proporzjon tad-dejn jonqos għal 96,3 % fl-2019 u 95,7 % fl-2020 prinċipalment minħabba tkabbir nominali għoli li jegħleb l-impatt tal-aġġustamenti bejn il-fondi u l-flussi u n-nefqa fuq l-imgħax, filwaqt li l-bilanċ primarju qed jitjieb biss bi ftit.
            
            
               (9)Skont l-Artikolu 126(12) tat-Trattat, Deċiżjoni tal-Kunsill dwar l-eżistenza ta’ defiċit eċċessiv trid tiġi abrogata meta, fil-fehma tal-Kunsill, tkun saret korrezzjoni tad-defiċit eċċessiv fl-Istat Membru kkonċernat.
            
            
               (10)Fil-fehma tal-Kunsill, id-defiċit eċċessiv fi Spanja ġie kkoreġut u għalhekk jenħtieġ li d-Deċiżjoni 2009/417/KE tiġi abrogata. 
            
            
               (11)Mill-2019, is-sena ta’ wara dik li fiha saret il-korrezzjoni tad-defiċit eċċessiv, Spanja hija soġġetta għall-parti preventiva tal-Patt ta’ Stabbiltà u Tkabbir, u jenħtieġ li timxi lejn l-objettiv fuq terminu medju tagħha b’pass xieraq, inkluż billi tirrispetta l-parametru referenzjarju tan-nefqa, u li tikkonforma mal-kriterju tad-dejn skont l-Artikolu 2(1a) tar-Regolament (KE) Nru 1467/97, 
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Minn valutazzjoni kumplessiva jirriżulta li s-sitwazzjoni ta’ defiċit eċċessiv fi Spanja ġiet ikkoreġuta.
            
            
               Artikolu 2
            
            
               Id-Deċiżjoni 2009/417/KE hija b’dan abrogata.
            
            
               Artikolu 3
            
            
               Din id-Deċiżjoni hija indirizzata lir-Renju ta’ Spanja.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Id-Deċiżjoni tal-Kunsill 2009/417/KE tas-27 ta’ April 2009 dwar l-eżistenza ta’ żbilanċ eċċessiv fi Spanja (ĠU L 135, 30.5.2009, p. 25).
               
               
                  
                     (2)
                  
                        Ir-Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u tiġi ċċarata l-implimentazzjoni tal-proċedura ta’ defiċit eċċessiv (ĠU L 209, 2.8.1997, p. 6).
               
               
                  
                     (3)
                  
                        Id-dokumenti kollha relatati mal-proċedura tad-defiċit eċċessiv ta’ Spanja jinsabu hawn: 
                  https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/ongoing-excessive-deficit-procedures/spain_mt
               
               
                  
                     (4)
                  
                        Ir-Regolament tal-Kunsill (KE) Nru 479/2009 tal-25 ta' Mejju 2009 dwar l-applikazzjoni tal-Protokoll dwar il-proċedura tal-iżbilanċ eċċessiv anness mat-Trattat li jistabbilixxi l-Komunità Ewropea (ĠU L 145, 10.6.2009, p. 1).
               
               
                  
                     (5)
                  
                        F’konformità mal-“Ispeċifikazzjonijiet dwar l-implimentazzjoni tal-Patt ta’ Stabbiltà u Tkabbir Ekonomiku u l-linji gwida dwar il-format u l-kontenut ta’ programmi ta’ stabbiltà u konverġenza”, adottati mill-Kumitat Ekonomiku u Finanzjarju fil-15 ta’ Mejju 2017, disponibbli fi:
                  http://data.consilium.europa.eu/doc/document/ST-9344-2017-INIT/en/pdf